Puolustusministeri Jussi Niinistö (sin.) sanoo olevansa hieman yllättynyt voimakkaasta kritiikistä, jota ehdotus Suomessa järjestettävästä suuresta kansainvälisestä sotaharjoituksesta on saanut osakseen. Ruotsissa on parhaillaan käynnissä Aurora 17 -harjoitus, jossa testataan muun muassa maan kykyä vastaanottaa ulkomaista sotilaallista apua.

Myös Suomi osallistuu Aurora-harjoitukseen. Niinistön mukaan kotimaan puolustuksen kannalta on kuitenkin elintärkeää, että sitä harjoitellaan Suomessa ja Suomen oloissa.

- Ja mikäs sen parempaa kuin yhdessä kumppanimaiden kanssa. Samalla tulee tämä Puolustusvoimien uusi lakisääteinen tehtävä, kansainvälisen avun antaminen ja vastaanottaminen, harjoiteltua. Pitäisin tärkeänä, että tähän suuntaan kuljettaisiin, Niinistö sanoi STT:lle.

Valtakunnallisen maanpuolustuskurssin avajaisissa maanantaina puhunut puolustusvoimain komentaja Jarmo Lindberg korostaa Itämeren alueen suurten samanaikaisten sotaharjoitusten olevan asevoimien normaalia toimintaa. Lisääntynyt sotilaallinen toiminta tosin lisää riskejä tahattomiin väärinymmärryksiin ja välikohtauksiin.

- Tämän vuoksi on ollut tärkeää, että harjoituksista ja niiden toimeenpanosta on tiedotettu laajasti julkisuuteen, kenraali Lindberg sanoi.

Puolustusvoimat: Olemme hereillä, emme ylireagoi

Auroran lisäksi käynnissä on myös Ruotsin isännöimä Northern Coasts -merisotaharjoitus sekä Venäjän ja Valko-Venäjän Zapad-harjoitus. Lindbergin mukaan puolustusvoimat seuraa toimintaympäristöään valppaana.

- Olemme siis hereillä ja valmiina, mutta emme ylireagoi tilanteeseen, Lindberg sanoi.

Ministeri Niinistön mukaan Zapad-harjoitusta edeltäneessä kuukausien mediarummutuksessa on lännessä saattanut todellisuudentaju hämärtyä niin toimittajilta kuin kansalaisiltakin.

- Luulen, että kuin harjoitusta on nyt seurattu ja seurataan, niin tämä tilanne rauhoittuu, Niinistö kommentoi.